text: F.B. Larsen
  
  publiceret: 2011-07-18 00:40:08+02:00
  F.B. Larsen, Flemming Bussenius Larsen, 17.11.1908-10.4.1996, officer. Født i Kbh. (Garn.). L. blev premierløjtnant 1931, kaptajnløjtnant 1937, kaptajn 1942, oberstløjtnant 1950, oberst 1956, generalmajor 1960. Afsked 1973. L. uddannedes inden for infanteriet og var på generalstabskursus 1936. Han blev 1937 chef for 13. bataljon 2. kompagni og blev 1938 beordret til tjeneste i krigsministeriet. Efter en kort tid i generalstaben 1939 blev han året efter fuldmægtig i krigsministeriets 1. kontor hvor han tog sig af personelle spørgsmål. Efter 29.8.1943 sad han i den del af krigsministeriet som blev ført videre under betegnelsen Abwicklungsstab des dänischen Heeres. I januar 1944 blev han kontaktet af S. Schjødt-Eriksen fra den illegale generalstab og af denne på stabens vegne anmodet om at indtræde i den militære efterretningstjeneste som denne stabs forbindelse hertil. L. frigjorde sig imidlertid ret hurtigt fra den observatør-post som var tiltænkt ham og indgik i et snævert samarbejde med lederen af den militære efterretningstjenestes virke i Danmark Svend Truelsen. L. tog sig først og fremmest af fremskaffelsen af det militære stof og havde gennem sit legale arbejde for krigsministeriet gode muligheder for frit at kunne bevæge sig rundt i landet og indsamle oplysninger. Han var med til at forberede den udbygning af efterretningstjenesten der fandt sted fra maj 1944. Da Truelsen af sikkerhedsgrunde forlod Danmark i juni overtog L. ledelsen af efterretningstjenesten efter denne. 2.9.1944 blev L. imidlertid arresteret af Gestapo og senere sendt til den tyske koncentrationslejr Neuengamme hvor han sad til befrielsen. Efter krigen fortsatte han sit arbejde i krigsministeriet hvor han 1947 blev kontorchef. 1951 trådte L. atter i geledtjeneste og blev bataljonchef, 1952–56 var han militærattaché i Stockholm og Oslo, 1956 chef for hærstabens adjudanturafdeling og 1958 regimentschef (7. regiment). 1960 blev L. chef for region VI og kommandant i Kbh., men blev 1961 generalinspektør for infanteriet og 1962 chef for de allierede landstyrker i Jylland-Fyn og Slesvig-Holsten. 1965 blev han chef for østre landsdelskommando og 1969 permanent dansk repræsentant i militærkomiteen og militær rådgiver ved den danske repræsentation ved NATO. L. afskedigedes pga. alder 1973 og kastede sig derefter over landbrug som ejer af Kongstedgården, Dianalund.
  Forældre: premierløjtnant, senere oberst John Valdemar L. (1874–1949) og Emma Emilie Sofie Bussenius (1881–1959). Gift 21.4.1935 i Gammel Haderslev k. med Elna Ludvigsen, født 29.6.1912 i Haderslev (Vor Frue), d. af købmand Peter Christian L. (1879–1942) og Anna Forsmann (1885–1960).
  R. 1949. DM. 1950. K. 1964. K.1 1968.
  Foto.
  Jørgen Hæstrup: Hemmelig alliance I-II, 1959.